Nikolaj Coster-Waldau er nomineret til en Emmy for sin rolle som Jaime Lannister i den populære tv-serie.

Den danske skuespiller Nikolaj Coster-Waldau er nomineret til den fornemme tv-pris Emmy i kategorien 'bedste mandlige birolle i en dramaserie' for sin rolle i den amerikanske tv-serie 'Game of Thrones'.

Det er torsdag aften blevet offentliggjort.

I alt er seks mænd nomineret for deres biroller i dramaserier, og den danske skuespiller er blandt andre oppe imod sin tv-bror Peter Dinklage, der spiller Tyrion Lannister i 'Game of Thrones'.

Nomineret til 22 Emmy'er

'Game of Thrones' er nomineret til hele 22 Emmy'er ved årets prisuddeling, som belønner de bedste præstationer inden for tv, og som finder sted den 17. september.

Blandt andet er den nomineret i kategorien 'bedste dramaserie'.

I serien spiller Coster-Waldau Jaime Lannister, der har været en gennemgående karakter i de syv sæsoner, som hidtil er blevet sendt.

Flere andre danskere har også optrådt i den populære tv-serie. Ud over Nikolaj Coster-Waldau ses også Frank Hvam, Pilou Asbæk, Dar Salim og Birgitte Hjorth Sørensen.